# סביבת עבודה וירטואלית

**virtual env** –

שפות-תיכנות בימינו בנויות בצורה מודולרית: על-גבי השפה הבסיסית, יש הרבה חבילות המרחיבות אותה בדרכים שונות. יש חבילות בסיסיות ועוד חבילות מתקדמות יותר המסתמכות עליהן.

אחד האתגרים בעבודה עם חבילות רבות הוא, שכל חבילה מסתמכת על חבילות אחרות, ולפעמים יש אי-התאמה בין גירסאות של חבילות דרושות. לדוגמה, ייתכן שעבור פרוייקט מסויים, אתם צריכים את חבילה א, המשתמשת בגירסה 1 של חבילה ג; אבל עבור פרוייקט אחר, אתם צריכים את חבילה ב, והיא משתמשת דווקא בגירסה 2 של חבילה ג. איזו גירסה של חבילה ג תתקינו? אתם יכולים בכל פעם להחליף גירסאות בעזרת pip, אבל זו טירחה מיותרת. במקום זה, אפשר ליצור שתי **סביבות וירטואליות** שונות, ולעבור מסביבה לסביבה לפי הצורך. ישנן הרבה שפות תיכנות מודרניות התומכות במנגנון של סביבה וירטואלית; אחת מהן היא פייתון.

כדי להסביר איך עובד המנגנון של סביבה וירטואלית, נבין קודם איך עובד המנגנון הבסיסי יותר של התקנת ספריות. רוב הספריות מאוחסנות בתת תיקייה ב-sys.prefix, או בהקשר שלנו, ספריות צד שלישי של פייתון שמתקינים עם pip בדרך ממוקמות באחת התיקיות ש-site.getsitepackages מצביע עליהן.

>>> import site

>>> site.getsitepackages()

על חלונות, התוצאה יכולה להיראות למשל כך:

['C:\\Users\\user\\AppData\\Local\\Programs\\Python\\Python310', 'C:\\Users\\user\\AppData\\Local\\Programs\\Python\\Python310\\lib\\site-packages']

אלה שתי תיקיות שבהן נמצאות ספריות שמתקינים בעזרת pip. חשוב לדעת את זה כי כברירת מחדל, כל פרויקט במערכת ישתמש באותן התיקיות כדי לאחסן ולקבל את הספריות האלה. במבט ראשוני זה לא נראה רציני כל-כך, וזה באמת לא עבור system packages (ספריות שהן חלק מהספרייה הסטנדרטית של פייתון), אבל עבור site packages זה כבר משהו אחר. למשל נניח יש לנו שני פרוייקטים, פרויקט א' ופרוייקט ב', לשנייהם יש תלות (dependency ) באותה הספרייה, נניח פרוייקט ג'. הבעיה היא כאשר אנחנו צריכים גירסאות שונות לאותה ספרייה. יכול להיות שפרויקט א' צריך גירסה ישנה יותר כי הוא בנוי על פיצ'רים ישנים שלה. וזאת בעיה רצינית לפייתון היות והשפה לא מצליחה להבדיל בין הגירסאות השונות. אז אם הגירסה החדשה יותר היא שהותקנה אחרונה, היא תישמר באותו מקום של הספרייה הישנה ותישא את אותו שם.

וכאן בדיוק נכנס הרעיון של סביבת עבודה וירטואלית.

סביבת עבודה וירטואלית או virtual environment מאפשרת ליצור סביבת עבודה מבודדת עבור פרויקטים בפייתון.  
זה אומר שכל פרוייקט יכול להכיל את ה-dependencies שלו, מבלי להתייחס ל-dependencies שפרויקטים אחרים צריכים.

בדוגמא שהצגנו לעיל כל מה שנצטרך זה ליצור סביבת עבודה וירטואלית נפרדת עבור כל פרוייקט.

הדבר הנהדר בסביבות עבודה וירטואליות הוא שאין הגבלה למספר הסביבות האפשריות. בנוסף, פשוט מאוד ליצור אותן עם virtualenv או pypenv. ברמת העיקרון המודול virtualenv אמור להגיע עם הספרייה הסטנדרטית של פייתון בגירסה שלוש ומעלה, במידה ואין לנו לנו את הגירסה, או שנרצה לעדכן לגירסה המעודכנת ביותר נוכל להתקין את הספרייה בקלות עם pip:

pip install virtualenv

הדבר הראשון שעושים ,כדי להשתמש במודול כמו שצריך, זה ליצור תיקייה שבה נגדיר את סביבת העבודה החדשה.  
כדי ליצור את סביבת העבודה עצמה ניכנס לתיקייה ושורת הפקודה (בווינדוס זה cmd לינוקס טרמינל וכו') נקליד virtualenv ואחריו את שם הפרוייקט, למשל:

$ virtualenv .venv

עכשיו בשביל להיכנס לסביבה הווירטואלית נקליד את הפקודה הבאה:

$ source .venv/bin/activate

ואם אתם משתמשים במערכות של ווינדוס צריך להקליד:

> .venv\Scripts\activate

איך נדע שנכנסו לסביבה הווירטואלית? עכשיו לפני כל פקודה יופיעו סוגריים עם שם התיקייה, למשל במקרה שלנו נראה (.venv) לפני כל שורת פקודה.  
  
אם נרצה לראות באמת שאנחנו משתמשים בגירסת פייתון ו-pip של הסביבה הווירטואלית, נוכל בלינוקס להשתמש בפקודה which pip או which python, שאמורה להחזיר לנו את ה-path למקום בו מותקן ה-pip והפייתון, ה-path אמור להיות לתיקייה של הסביבה.  
ועם הפקודה pip list ניתן לראות את כל המודולים המותקנים בסביבה. עבור סביבה וירטואלית חדשה אנחנו אמורים לראות רק את הספרייה הסטנדרטית של פייתון.  
כל קובץ פייתון שנרצה להוסיף יהיה בתיקייה שיצרנו עבור הסביבה הווירטואלית ומחוץ לתיקייה שהסביבה הווירטואלית יצרה כשיצרנו אחת חדשה.

סביבה וירטואלית עם גרסאות שונות של פייתון

בעזרת סביבות וירטואליות, אפשר לעבוד גם עם גירסאות שונות של שפת פייתון עצמה. לשם כך יש להוריד את הגירסאות הרצויות מכאן: <https://www.python.org/downloads> ולזכור באיזו תיקיה כל גירסה הותקנה. אצלי, במערכת חלונות, כל הגירסאות מותקנות כאן:

C:\Users\user\AppData\Local\Programs\Python\PythonNN

כאשר NN הוא מספר הגירסה, למשל 37 (עבור גירסה 3.7).

כדי להתקין סביבה וירטואלית המסתמכת על גירסה מסוימת של פייתון, צריך פשוט לקרוא ל venv עם הפייתון המתאים. למשל, בסביבת חלונות:

$ virtualenv   
 --python= C:\Users\user\AppData\Local\Programs\Python\Python38\python.exe   
 .venv38

$ virtualenv   
 --python= C:\Users\user\AppData\Local\Programs\Python\Python39\python.exe   
 .venv39

יוצר שתי סביבות חדשות, עבור פייתון 3.8 ו-3.9. כדי לוודא, נפעיל את הסביבות:

$ .venv38\Scripts\activate

$ python –version

Python 3.8.10

$ .venv39\Scripts\activate

$ python –version

Python 3.9.1

בכל אחת מהסביבות אפשר להתקין את החבילות שרוצים לעבוד בהן עם אותה גירסה של פייתון.

איך **virtualenv** בעצם עובדת?

מה זה בעצם סביבה ווירטאלית פעילה? כפי שהזכרנו קודם, כשמבצעים את הפקודה which python או which pip אנחנו רואים את ה-path לקובץ ההתקנה של פייתון, כלומר לאיזה פייתון ו-pip אנחנו מחוברים.   
כשהתקנו את השפה בפעם הראשונה במערכת, לפחות בווינדוס, הוספנו את הכתובת של התיקייה בה התקננו את פייתון במחשב למשתנה PATH , זהו אותו מקשר לקובץ פייתון.   
בסביבה ווירטואלית לעומת זאת אנחנו מקשרים את הקוד לקובץ פייתון אחר שממוקם איפה שיצרנו את הסביבה.